
E L Ő T E R J E S Z T É S

Sülysáp Város Önkormányzata Képviselő-testületének
2015. szeptember 24-én tartandó munkaterv szerinti ülésére

8. napirendhez

Tárgy:
Közalkalmazotti, köztisztviselői bankszámlaköltségek utólagos megtérítése 
Tisztelt Képviselő-testület!
1996. november 5-ei hatálybalépéssel mind a közalkalmazottak jogállásáról szóló 1992. évi XXXIII. törvénybe [(Kjt.) 79/A. §], mind pedig a köztisztviselők jogállásáról szóló 1992. évi XXIII. törvény [(Ktv.) 49/A. §, majd a közszolgálati tisztviselőkről szóló 2011. évi CXCIX. törvény (Kttv.) 143. §] beiktatásra került a következő szabályozás: 

(1) A közalkalmazottat/köztisztviselőt (…) megillető illetmény kifizetése a közalkalmazott/köztisztviselő által meghatározott fizetési számlára történő átutalással, fizetési számla hiányában pénzforgalmi számláról történő készpénzkifizetés kézbesítése útján történik.
(2) Az illetmény fizetési számlára történő átutalása és egyszeri felvétele, illetve az illetménykifizetés a közalkalmazott/köztisztviselő részére költségtöbbletet nem okozhat.
Ezt a szabályozást 2014. január 1-jével a következő rendelkezések váltották fel mindkét törvényben:
(1) A közalkalmazottat/köztisztviselőt (…) megillető illetmény kifizetése a közalkalmazott/köztisztviselő által meghatározott fizetési számlára történő átutalással, fizetési számla hiányában pénzforgalmi számláról történő készpénzkifizetés kézbesítése útján történik.

(2) A fizetési számlához kapcsolódóan a közalkalmazott/köztisztviselő részére legfeljebb havonta a központi költségvetésről szóló törvényben meghatározott mértékű bankszámla-hozzájárulás adható.

(3) A munkáltató viseli az illetmény fizetési számlára történő átutalásának vagy készpénzben történő kifizetésének a költségét.
Mindez azt jelenti, hogy 1996.11.05. és 2013.12.31. között az önkormányzatnak ún. bankszámla-hozzájárulással kellett volna biztosítania, hogy az illetmények egyszeri felvétele ne jelentsen többletköltséget a dolgozóknak. (2014.01.01-től a hozzájárulás nem kötelező, csak adható, jelenleg havonta max. 1000 Ft összegben). 
Ezzel kapcsolatosan a Kúria 17/2013. számú munkaügyi elvi határozatában kifejtette, hogy ebbe beleértendő a számlavezetési díj, a kártyadíj és a tranzakciós díj is, továbbá, hogy az illetmény kifizetésével felmerülő többletköltségek megtérítése nem függhet attól, hogy a dolgozó milyen bankot, illetve a fizetési számlát választ. 
Mindezek alapján a Csicsergő Napköziotthonos Óvoda dolgozói azzal keresték meg a munkáltatót, hogy részükre a 2011.01.01. és 2013.12.31. között felmerült bankszámla költségeiket térítse meg. Jelenleg 14 fő, összesen hozzávetőlegesen 280.000 Ft összegű igényéről van szó.
A dolgozók azért kérik a megadott 3 év költségeinek megtérítését, mivel a munka törvénykönyvéről szóló 2012. évi I. törvény 286. § (1) bekezdése alapján a munkajogi igények elévülési ideje 3 év (és az ügyben lefolytatott precedensperben is ez az időszak szerepelt). 

Ez az időintervallum azonban nem megalapozott, mivel a Polgári Törvénykönyvről szóló 2013. évi V. törvény 6:25. § (1) bekezdése alapján az elévülést – jelen esetben – csak a tartozás munkáltató általi elismerése vagy az ügyben hozott jogerős bírósági ítélet szakíthatja meg. 

Ez azt jelent, hogy a legjobb esetben is – azaz, ha a munkáltató elismeri a tartozást, ami még nem történt meg – 2015 szeptemberétől visszamenőlegesen vehető figyelembe a 3 év, vagyis 2012.09. hó és 2013.12.31. közötti időszakra jár a megtérítés, ami arányosan kb. 13.500 Ft/fő összegű kifizetést jelent. 
Mindennek alapján javaslatom a következő:

Miután a szóban forgó bankszámla-hozzájárulás a közalkalmazottakat és köztisztviselőket a törvény alapján megillette volna, és nem tartanám célravezetőnek, hogy csak a kérelem benyújtóinak ügyével foglalkozzunk, a javaslatom az, hogy az önkormányzat ismerje el a tartozást, és – tekintettel az eltelt időre – 15.000 Ft összegű átalány költségtérítést biztosítson azon dolgozók részére, akik a 2012.09.24. és 2013.12.31. közötti időszakban önkormányzati alkalmazásban álltak.

Miután a két általános iskola dolgozóit a KLIK kártalanította, nagyságrendileg a következő intézményi létszámokat kell figyelembe venni (a pontos adatok a munkaügyi nyilvántartásból kerülnek majd kinyerésre):

Csicsergő Napköziotthonos Óvoda
40 fő

Polgármesteri Hivatal 
22 fő

Gólyahír Bölcsőde
15 fő

Központi Konyha
12 fő

WAMKK
4 fő

Védőnői szolgálat
 4 fő

Gondozási Központ
3 fő

Összesen
100 fő
Ez tehát összesen várhatóan 1.500.000 Ft kifizetését jelenti.
Kérem a javaslat megtárgyalását, és a döntésük szíves meghozatalát.

…/2015. (IX. 24.) ÖKT határozati javaslat

Sülysáp Város Önkormányzatának Képviselő-testülete a munka törvénykönyvéről szóló 2012. évi I. törvény 286. § (1) bekezdése, valamint a Polgári Törvénykönyvről szóló 2013. évi V. törvény 6:25. § (1) a)-b) pontja alapján a következő döntést hozza:
1./ a 2012.09.24. és 2013.12.31. között az önkormányzati intézményeknél foglalkoztatott közalkalmazottak és köztisztviselők vonatkozásában elismeri a közalkalmazottak jogállásáról szóló 1992. évi XXXIII. törvénybe 79/A. §-ából, a közszolgálati tisztviselőkről szóló 2011. évi CXCIX. törvény 143. §-ából eredő tartozását,

2./ az elmaradt bankszámla-hozzájárulás vonatkozásában 15.000 Ft egyösszegű átalányt ajánl fel a dolgozók részére, mely elfogadás esetén költségtérítésként kerül kifizetésre,
3./ a költségtérítés 1.500.000 Ft összegű keretét a költségvetés általános tartalék keretének terhére biztosítja,

4./ felkéri a polgármestert és az intézményvezetőket a szükséges intézkedések megtételére.
Határidő: 2015. október 31.
Felelős: polgármester, intézményvezetők
Sülysáp, 2015. szeptember 17.

Horinka László s.k.

